  Майя Бывальцева «Единая Россия» партилэн нырысь-валысь куара сётонэз понна быръён участокъёс 28-тӥ куартолэзе 8 часын. Элькунын улӥсьёс быръё партилэсь кандидатъёссэ, кудъёсысь улосвылысь Кун Кенеше депутатъёсты быръёнъёсы пыриськозы. Тодэ вайытом, Кун Кенеше быръёнъёс 2017-тӥ арын куарусёнэ ортчозы. Таиз арысен калыкен быръемъёслэн лыдзы улосвыл парламентын 90-ысен60-озь кулэсмоз. Праймеризэ 265 адями пыриське (азьвылгес ивортэмын вал 266 адями сярысь, но туннэ одӥгзэ палэнтӥзы -ред.). Нырысь-валысь куара сётонлы йылпумъянъёсъя 183 кандидатъёсты быръёзы (30 адями одӥг мандатъем округъёсъя но троссэ 153 мурт партилэн списокезъя — ред.). Партилэн кандидатъёсын понна куара сётон 8 часысен 20 часозь мыноз. Асьтэлэсь быръён участоктэс «Единая Россия» партилэн сайтысьтыз «предварительное голосование» графаысь тодыны луэ. Сьӧре паспорт басьтоно. Кызьы веразы партилэн улосвыл ёзэтэзлэн пресс-службаяз, туннэ куара сётон рейтинг кылдытонлы инъет луоз. «Соиз яке таиз кандидат понна куара сётэмъёслэн лыдзыя йылпумъянъёс лэсьтэмын луозы, кудӥзлы кандидатлы оскисьёс тросгес.Ӵапак сыӵе адямиос шедёзы Удмуртиысь Кун Кенешлэн VI ӧтчамаз «Единая Россиялэсь», — верамын ивортонын. Куараосты 29-тӥ куартолэзе потон уе лыдъяны кутскозы. Оглом йылпумъянъёс 30-тӥ куартолэзе тодмо луозы. Тегъёс: Политика Удмуртия ЕдинаяРоссия КунКенеш депутатъёс  